KIRJALLINEN KYSYMYS E-2371/00 esittäjä(t): Glyn Ford (PSE) komissiolle. DVD-levyt ja kilpailu.



Virallinen lehti nro 103 E , 03/04/2001 s. 0138 - 0139



KIRJALLINEN KYSYMYS E-2371/00 esittäjä(t): Glyn Ford (PSE) komissiolle (13. heinäkuuta 2000) Aihe: DVD-levyt ja kilpailu Komission jäsen Monti perusteli vastauksessaan 14. kesäkuuta esittämiini kysymyksiin E-1509/00 ja E-1510/00(1) DVD-soittimien ja -levyjen valmistajien kilpailun vastaista menettelyä sillä, että uudet levyt koodataan eri tavoin eri puolilla maailmaa, koska näin elokuvien tuottajat voivat suojata tekijänoikeuksin suojattua henkistä omaisuuttaan ja perinteistä tapaa laskea elokuviaan julkisuuteen eri aikoihin eri puolilla maailmaa. Mielestäni elokuvatuottajat toimivat tarkoituksenmukaisesti näin perustellakseen suuret hintaerot maailmassa. Vaikka näin ei olisi, estettä valmistaa elokuvien kaikkialle sopivaa versiota ei voida perustella silloin, kun elokuvat on jo laskettu julkisuuteen maailmanlaajuisesti. Elokuvatuottajien käyttämä alueellinen koodaus tekijänoikeuslain nojalla ei ole enää tässä vaiheessa perusteltavissa. Tämän takia voidaan epäillä, että päätarkoitus onkin voittojen maksimointi hallitsevaa asemaa hyväksi käyttäen. Aikooko komissio ilmoittaa DVD-levyjen valmistajille, että sen jälkeen kun levy on laskettu julkisuuteen kaikkialla, sitä ei pitäisi koodata erikseen eri alueilla? Jos näin ei ole, voiko komissio ilmoittaa syyn tähän? (1) EYVL C 53 E, 20.2.2001. Mario Montin komission puolesta antama vastaus (28. syyskuuta 2000) Komissio totesi 14. kesäkuuta 2000 antamassaan vastauksessa parlamentin jäsenen kirjallisiin kysymyksiin E-1509/00 ja E-1510/00(1), että DVD-levyjen ja DVD-laitteiden alueellinen koodausjärjestelmä antaa elokuvien tuotantoyhtiöille mahdollisuuden turvata teollis- ja tekijänoikeutensa sekä perinteisen menettelytapansa, jonka mukaan elokuvat tuodaan markkinoille eri puolilla maailmaa eri ajankohtina. Vastatakseen parlamentin jäsenen nyt esittämään kysymykseen komissio huomauttaa ensiksi, että mahdollisuus alueelliseen koodaukseen on DVD-levyjen ja -laitteiden kiinteä tekninen ominaisuus. Tämä ominaisuus sisältyy DVD-tekniikan teknisiin standardeihin. Päätöstä siitä, pitäisikö jokin yksittäinen elokuva koodata alueellisesti vai ei, eivät kuitenkaan tee DVD-levyjen tai -soitinten valmistajat. Elokuvien tuotantoyhtiöt tekevät nämä päätökset yksipuolisesti. Komissio tulkitseekin parlamentin jäsenen kysymystä siten, että komissiota kehotetaan siinä tutkimaan elokuvien tuotantoyhtiöiden toimintaa eikä DVD-levyjen valmistajien toimintaa. Komissio muistuttaa myös, että elokuvien tuottajat voivat koodata uudet elokuvat kuuden maantieteellisen alueen mukaan. Yksi näistä alueista on Euroopan talousalue (ETA). Yhdessä ETAan kuuluvassa valtiossa markkinoille tuotuja DVD-elokuvia voidaan tämän mukaisesti näyttää myös muissa ETA-maissa. Mahdollisuus DVD-levyjen tuottamiseen useampana kieliversiona tukee tätä ominaisuutta. Alueellinen koodausjärjestelmä ei tällä perusteella rajoita jäsenvaltioiden välistä kauppaa. Alueellinen koodaus voi kuitenkin vähentää jollakin muulla alueella markkinoille tuotujen DVD-levyjen tuontia ETA-maihin ja vaikuttaa kauppaan sitä kautta. Kilpailunrajoituksia koskevat säännöt tarjoavat tässä yhteydessä vain vähän keinoja rajoittaa teollis- ja tekijänoikeuksien käyttöä tuonnin tai rinnakkaistuonnin estämiseen. EY:n perustamissopimuksen 81 artiklan (ent. 85 artikla) soveltaminen edellyttää, että kyse on sopimuksesta tai yhdenmukaistetusta menettelytavasta. Tässä tapauksessa elokuvien tuotantoyhtiöt päättävät kuitenkin yksipuolisesti elokuvien alueellisesta koodaamisesta. EY:n perustamissopimuksen 82 artiklan (ent. 86 artikla) soveltamisen edellytyksenä on määräävän markkina-aseman väärinkäyttö. Elokuvien tuotantoyhtiöiden ei kuitenkaan voida katsoa olevan 82 artiklassa tarkoitetussa määräävässä asemassa pelkästään sillä perusteella, että ne voivat estää kolmansia tuomasta markkinoille tuotteita, jotka rikkovat niiden oikeuksia. Tässä vaiheessa ei ole muitakaan viitteitä siitä, että kyseiset elokuvien tuotantoyhtiöt olisivat määräävässä asemassa relevanteilla pitkien elokuvien markkinoilla. Parlamentin jäsen ehdottaa, että maailmanlaajuisesti liikkeeseen laskettuja elokuvia ei pitäisi enää koodata alueellisesti. Komissio haluaa kuitenkin huomauttaa, että kaikkialla jo liikkeeseen laskettujen filmien alueellinen koodaus vahvistaa elokuvien tuotantoyhtiöiden tekijänoikeuksien suojaa. Komissio voi puuttua koodaukseen kilpailusääntöjen nojalla vain harvoissa poikkeustapauksissa, esimerkiksi silloin kun määräävässä markkina-asemassa oleva elokuvien tuotantoyhtiö käyttää asemaansa väärin hinnoitellessaan tuotteitaan(2). Kuten kysyjälle tämän vuoden kesäkuussa annetussa vastauksessa(3) huomautettiin, komissio on tutkinut näitä kysymyksiä jo aiemmin (vuonna 1996 oma-aloitteisesti käynnistämässään menettelyssä) eikä havainnut tuolloin viitteitä EY:n perustamissopimuksen 81 tai 82 artiklaa rikkovasta käyttäytymisestä. Komissio ei ole saanut asiasta sellaisia lisätietoja, jotka muuttaisivat sen näkemyksiä, eikä sillä näin ollen ole tällä hetkellä aikomusta jatkaa asian tutkimista. (1) EYVL C 53 E, 20.2.2001. (2) Ks. muun muassa asiassa T-198/98, Micro Leader Business v. komissio, 16. joulukuuta 1999 annettu tuomio (jota ei ole vielä julkaistu). (3) EYVL C 53 E, 20.2.2001.